Jurgis Griška

**Jurgis Griška** (1906 m. kovo 21 (balandžio 3) d. Mačiūnų kaimas, Prienų valsčius, Marijampolės apskritis – 1969 m. balandžio 1 d., Vusteris, Jungtinės Amerikos Valstijos, Masačusetso valstija) – Lietuvos žurnalistas, redaktorius, vertėjas. 

## Biografija
Jurgis Griška gimė ir augo ūkininkų Pranciškaus Griškos ir Gertrūdos Daunoraitės šeimoje. Studijavo Paryžiuje. Dirbo Lietuvos Užsienio reikalų ministerijoje. Vėliau – agentūroje ELTA, kurioje iš pradžių užėmė vertėjo, vėliau – redaktoriaus, o 1941 m. – direktoriaus pareigas. Nuo 1938 m. – Lietuvos žurnalistų sąjungos narys.           

Priešingai nei iki šiol buvo skelbta, prieš prasidedant antrajai sovietų okupacijai J. Griška nebuvo komunistų suimtas ir nužudytas gulage, bet 1944 m., gresiant represijoms, su žmona Vera Griškiene (1905 m. lapkričio 22 d. – 1979 m. liepos 1 d.) pasitraukė iš Lietuvos. Kurį laiką gyveno pabėgėlių stovykloje Vokietijoje, po to išvyko į Jungtines Amerikos Valstijas – 1949 m. rugsėjo 3 d. kartu su žmona laivu „General Stewart“ pasiekė Niujorką ir kurį laiką gyveno Brukline. Vėliau su žmona ir dukra (g. apie 1949–1950 m.) persikėlė į Vusterį (Masačusetso valstija), kuriame gyveno gausi lietuvių bendruomenė. 

Kitiems J. Griškos šeimos nariams represijų išvengti nepavyko. J. Griškos brolis Pranciškus *vel* Pranciškus Viktoras *vel* Pranas Griška (1889  –apie 1923) – inžinierius, Aleksandro I susisiekimo kelių inžinierių instituto Sankt Peterburge auklėtinis, vienas iš „Lietuvių tautos meno fondo“ (Sankt Peterburgas, 1917 m.) steigėjų - buvo nušautas (sušaudytas?) Sankt Peterburge (tada – Petrogradas). P. Griška buvo vedęs garsaus meteorologo, Stepono Olšausko (1892–1959), seserį Mariją Olšauskaitę (1894–1959). 

Kitas J. Griškos brolis – Oranų kaime (Gižų valsčius, Vilkaviškio apskritis) ūkininkavęs Bronislovas Griška (1891–1946) – buvo laisvės kovų dalyvis ir žuvo 1946 m. gegužės 1 d. Vorkutos lageryje. J. Griškos sūnėnas Juozas Stravinskas (1914–1946) buvo vienas iš Lietuvos partizanų vadų Tauro apygardoje (slapyvardis Kardas, Žiedas).

## Svarbiausios publikacijos
* Irena Nemirovskaja, *Meilė ir auksas*, iš rusų kalbos vertė Jurgis Griška, kalbą taisė ir tekstą lygino Eduardas Viskanta, Kaunas: „Literatūros knygyno leidinys“, 1933.
* François Mauriac, *Gyvačių lizdas*, iš prancūzų kalbos vertė Jurgis Griška, Kaunas: Žinijos bendrovės leidinys Nr. 59, 1934. Antra laida – New York: Gabija, 335 Union Ave., Brooklyn 11, 1953. Trečia laida – Kaunas: Vaga, 1994.
* Alfred Wautier dʼAygalliers, *Meilės disciplina*, iš prancūzų kalbos vertė Jurgis Griška, Kaunas: Sakalas, 1936.
* Albert Niessel, *Vokiečių išsikraustymas iš Baltijos kraštų: memuarai: įnašas vokiečių galvosenai tirti*, iš prancūzų kalbos vertė Jurgis Griška, Kaunas: Sakalas, 1938.

## Šaltiniai

# „Naujausi naujakuriai“, *Dirva*, 1949, rugsėjo 9 d.
# *Laiškai lietuviams*, 1953, Nr. 6, in: *laiskailietuviams.lt*, .
# „Dėžė Nr. 2, Byla Nr. 16: „LR Generalinio konsulato New Yorke išsiunčiamieji raštai 1956 m. rugpjūčio 15 d.–spalio 31 d. Mašinraščio kopijos. 643 lapai“, in: *Amerikos lietuvių Kultūros archyvas (Alka). Lietuvos Respublikos Generalinis konsulatas New Yorke, Kambarys Nr. 7*, parengė Kristina Ūsaitė, 2009-06-11, p. 134, p. 139 (Nr. 244). 
# Domas Šniukas, „ELTA“, in: *vle.lt*, ;  
# Lietuvos Respublika, „ELTA – Lithuanian News Agency (1940)“, in: *youtube.com*, 2013-05-3, .
# „Vera Griska“, in: *ancientfaces.com*, .
# „George Griska“, in: *locateancestors.com*, .
# „Worcester, Massachusetts“, in: *global.truelithuania.com*, .

## Nuorodos
*Jurgis Griška 1940 m. filme apie ELTĄ (Juliaus Miežlaišlio sukurta 19.45 min trukmės filmuota medžiaga „ELTA – Lithuanian News Agency“ (1940 m.) saugoma Lietuvos centriniame valstybės archyve)